Document ID: /roh_data/filtered/fineweb-2-filterrobots_roh.jsonl.gz/194

Cur che las navaglias èn passadas, hai eventualmain anc blera naiv sin las vias, sin ils tetgs e sin la bostga. La situaziun da lavinas resta per il solit precara. Durant quest temp vali da resguardar tschertas reglas da cumportament.
Vus stuais er far quint cun auters privels, en spezial sche la naiv lieua svelt pervia da l'augment da las temperaturas e chaschuna aua gronda en ils flums ed en ils auals.
Sche Vus abitais en in territori da blera naiv, duessas Vus laschar controllar suenter l'ultima navaglia, sch'il tetg da la chasa è vegnì donnegià, e sche necessari laschar reparar quel per il proxim enviern.
Plinavant ston vegnir resguardads ils suandants puncts:
- observar il svilup local da l'aura, s'infurmar ed adattar il cumportament a las relaziuns.
- sche pussaivel renunziar a l'auto e viagiar cun ils meds da transport publics.
- sche pussaivel tegnair distanza dal guaud e da la bostga (privel che bostga pudess cupitgar u che roms pudessan rumper giu sut la chargia da la naiv).
- allontanar la naiv dals tetgs (chasa, pensla, iert d'enviern e.u.v.), ma en mintga cas prender las mesiras da segirezza necessarias per far quai.
- attenziun da naiv che croda giu dals tetgs.
- resguardar il bulletin quotidian da lavinas e las infurmaziuns supplementaras dal WSL Institut per la perscrutaziun da la naiv e da las lavinas.
- suandar vinavant las instrucziuns da las autoritads.